En 1885 o exercito bulgaro ocupa Rumelia Oriental. Os serbios reaccionan pero son derrotatos. Aleixandre cesa a los menistros rusos sin consultar a Rusia y lo zar organiza un complot melitar en contra d'éll. Aleixandre ha d'abdicar y prene o control Stepan Stambolov. Stambolov consigue que o exarca nombre bispes bulgaros en Agrida y Veles, alavez territorio otomán. L'asambleya de 1887 esleye como prencipe a Ferrando de Saxonia-Coburgo, que en 1894 se desfa d'o dictador Stambolov. En 1908 Ferrando proclama en Tirnovo a independencia de Bulgaria y prene o títol de zar con l'aprobación d'Austria-Hongría, y o reconoximiento internacional. Bulgaria no teneba una clase meya, pero a suya aristocracia teneba una mentalidat civil y laica, (os tiempos de control griego en a ilesia facioron que os bulgaros estasen bella cosa allenatos d'a ilesia). En 1903 bi ha una prebatina d'insurrección bulgara en Macedonia y Tracia, pero fracasa dimpués de 3 meses, esclafata por os otomans.